**NÁRODNÁ RADA SLOVENSKEJ REPUBLIKY**

III. volebné obdobie

NÁVRH

Zákon

z .......... 2005

ktorým sa dopĺňa zákon č.161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam

Národná rada Slovenskej republiky sa uzniesla na tomto zákone:

**Čl. I**

Zákon č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam sa dopĺňa takto:

V §7 sa za slovo „obcí“ vkladá: „ , právnických osôb, ktoré sú vlastníkmi niektorej z nehnuteľných vecí uvedených v prílohách tohto zákona“.

**Čl. II**

Tento zákon nadobúda účinnosť dňom vyhlásenia.

**Dôvodová správa**

**Všeobecná časť**

Účelom novely predmetného zákona je odstrániť nedostatky pôvodného zákona v určení subjektov vlastníckeho práva. Pôvodný zámer navrhovateľov zákona a vôľa Národnej rady Slovenskej republiky vo väzbe na napravenie majetkových krívd voči Evanjelickej cirkvi a.v. (ďalej ECAV) na Slovensku v prípade navrátenia budovy Prešovského kolégia Východného dištriktu ECAV na Slovensku, ktorá je uvedená v prílohe č. 2 bod 1 zákona 161/2005 Z. z., nie je možné naplniť z hľadiska nezadefinovania subjektu, od ktorého prechádza vlastníctvo na ECAV na Slovensku. Napriek podpísanému Memorandu o dobrej vôli k riešeniu niektorých spoločných problémov medzi Prešovskou univerzitou v Prešove a ECAV na Slovensku, nie je možné duch zákona naplniť bez prijatia tejto novely.

Táto novela zároveň rešpektuje aj prijaté vyhlásenie Národnej rady Slovenskej republiky, pretože nedochádza k novému otváraniu problematiky reštitúcii, pritom len zabezpečuje dôsledné naplnenie úmyslu zákona 161/2005 Z. z. spresnením jeho dikcie.

1. Zhodnotenie finančných vplyvov:
   1. Odhad dopadov na štátny rozpočet: žiadne negatívne dopady
   2. Odhad dopadov na rozpočet štátnych fondov: žiadne negatívne dopady.
   3. Odhad dopadov na rozpočty vyšších územných celkov a obcí: žiadne negatívne dopady
   4. Odhad dopadov na rozpočet Sociálnej poisťovne a rozpočet Národného úradu práce: žiadne negatívne dopady
   5. Odhad dopadov na rozpočet Fondu národného majetku a rozpočet Slovenského pozemkového fondu: žiadne negatívne dopady
2. Zhodnotenie ekonomických vplyvov: žiadne negatívne dopady
3. Zhodnotenie environmentálnych vplyvov: žiadne negatívne dopady
4. Zhodnotenie vplyvov na zamestnanosť: žiadne negatívne dopady

**Osobitná časť**

**Čl. I**

V §7 sa doplnením uvedených slov upresňujú subjekty, od ktorých prechádza vlastníctvo na subjekty uvedené v §7 písm. a), b),c) tohto zákona.

**Čl. II**

Tento článok ustanovuje dátum nadobudnutia účinnosti zákona.

**DOLOŽKA ZLUČITEĽNOSTI**

návrhu zákona s právom Európskej únie

1. Navrhovateľ zákona: skupina poslancov; Národnej rady Slovenskej republiky

2) Názov návrhu zákona: Zákon, ktorým sa mení a dopĺňa zákon č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam

3) V práve Európskej únie je problematika návrhu zákona: n e u p r a v e n á

4) Návrh zákona svojou problematikou: nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe

5) Charakteristika právnych noriem Európskej únie, ktorými je upravená problematika návrhu zákona: nie je upravená v práve Európskych spoločenstiev; nie je upravení v práve Európskej únie

6) Vyjadrenie stupňa kompatibility s právnou normou Európskej únie: vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom ES/SÚ